АҞӘА, абҵара 29 – Sputnik, Асмаҭ Ҵәыџьԥҳа. Еиҭарҿыцу афитосанитартә лабораториа аадыртит аҵиаақәа ркарантин азы аҳәынҭинспекциаҿы ахәаша, абҵара 29 рзы.
Аҵиаақәа ркарантин азы аҳәынҭинспекциа афитосанитартә лабораториа аремонти атехникатә еиҭарҿыцреи мҩаԥган аибашьра ашьҭахь раԥхьаӡа акәны. Иара еиқәыршәоуп алобараториазы ихымԥадатәиу амикроскопқәа, адистиллиаторқәа, ацентрафугақәа рыла.
Алабораториа аиҳабы Маиа Шьынқәырԥҳа лажәақәа рыла аҟазауаа рҿаԥхьа идҵа хаданы иқәгылоу аҭыԥантәиқәа реиԥш аҳәаанхыҵынтәи иаарго ақыҭанхамҩатә аалыҵ аекспертиза азуроуп. Аусзуҩцәа имҩаԥыргоит аентомологиатә, афитопатологиатә, абактериологиатә експертиза.
"Алабораториатә експертиза иахрыжьуеит аҵиаатә материал еиԥш анышәгьы. Аекспертиза алкаақәа иалдыршоит изаамҭанытәиу ауснагӡатәқәа рымҩаԥгара арыцҳара аԥырҟәҟәааразы, ацәгьа-мыцәгьа ареспубликахь аҵиаа иацны аҭамгаларазы", - лҳәеит лара.
Афитосанитартә лабораториа аӡыргара далахәын Аԥсны ахада Рауль Ҳаџьымба.
Аԥсны акарантинтә маҵзура аиҳабы Аркади Џьынџьиа иажәақәа рыла аусура хра аманы имҩаԥысырц, Аԥсныҟа аҵиаа рыцәгьарҿиаҩцәа алагаламхарц азы Урыстәылеи Аԥсни рҳәааҿы иргылатәуп ахархәага ҷыдақәа, иҟьышьу аалыҵ шьҭахьҟа ирхынҳәлатәуп ма аҭыԥ аҿы аиҭахархәараус (аутилизациа) азутәуп.
"Иԥхасҭоу аалыҵ аутилизациа азаауртә аҭагылазаашьа ҳамам. Ҳара иҟоу азгәаҭаны иаҳҳәоит, анаҩс аӡәгьы лахь ирҭом", - иҳәеит иара.
Атәыла ахада иазгәеиҭеит иԥхасҭоу аалыҵ аутилизациа азумхозар, Аԥсныҟа ралагалара ауазар алабораториа аусура лҵшәадоуп ҳәа. Усеиԥш ҟамларц азы азакәанԥҵаратә ҵаҵӷәы аԥҵатәуп иҳәеит Ҳаџьымба.
Шәазыӡырҩла арубрика "Аҭоурых иагәылаҵәаху" арадио Sputnik Аԥсны аефир аҿы есмҽыша.
Иара убас шәаԥхьар ҟалоит:
Аргәын Аԥсны аҳра амузеи азы: аҭыԥантәи ауааԥсыреи ҳтәыла асасцәеи азҿлымҳазар ҳҭахуп
АҞӘА, ԥхынгәы 12 - Sputnik, Сариа Кәарцхьиаԥҳа. Асааҭ 14:30 рызтәи адыррақәа рыла, Апарламент ахь алхрақәа ахьымҩаԥысуаз алхратә ҭыԥ хадақәа хԥа рҟны ауаа рааишьа иаҿырԥшны ишьақәгылеит ҳәа иԥхьаӡатәуп, абри атәы Sputnik акорреспондент илзеиҭеиҳәеит Алхратә комиссиа хада ахантәаҩы Ҭамаз Гогьиа.
"Абри аамҭазы алхратә ҭыԥ хадақәа хԥа рҟны абжьыҭара шьақәгылеит ҳәа уҳәар ҟалоит ауаа рааишьа инақәыршәаны", - ҳәа азгәеиҭеит Гогьиа.
Абжьыҭара хыркәшахоит асааҭ 20:00 рзы. Раԥхьатәи алҵшәақәа еилкаахоит алхратә ҭыԥқәа ркомиссиақәа АКХ ахь аԥкаанҵақәа аннаргалак ашьҭахь. Гогьиа иҳәеит заанаҵтәи алҵшәақәа иахьагьы рыӡбахә рҳәар шалшо.
"Асааҭ 20:00 рышьҭахь абжьыҭара аанаҳкылоит. Алхратә ҭыԥ хадақәа адыркуеит. Алхратә ҭыԥқәа ркомиссиақәа алҵшәақәа еихыршьалалоит. Убри ашьҭахь алхратә ҭыԥқәа ркомиссиақәа аиааира згаз данеилыркаалак ашьҭахь ҳаргьы заанаҵтәи алҵшәақәа рылаҳҳәоит. Урҭ анрылаҳҳәо анакәхаҵәҟьо сызшәаҳәом, ҵхыбжьон асааҭ аказы акәхаргьы ҟалоит", - иҳәеит Гогьиа.
Азакәан ишаҳәо ала, алхратә ҭыԥқәа ркомиссиақәа алҵшәақәа ҩымш ирҭагӡаны реихшьаларазы азин рымоуп. Заанаҵтәи алҵшәақәа анрыларҳәалак ашьҭахь, абжьыҭара шымҩаԥысыз азы ашшыԥхьыӡқәа ҟалар, АКХ ҽнак ахи аҵыхәеи рыла урҭ рыднакылоит.
"Аӡәгьы дмашшыр, аҵыхәтәантәи алҵшәақәа рылаҳәара аамҭа ҳцәагаӡом", - ҳәа иажәа иациҵеит АКХ ахантәаҩы.
Бзыԥтәи алхратә ҭыԥ хада № 10 ала Жәлар Реизара адепутатрахь кандидатцәас иқәгылоуп Ҭамаз Леибеи Ҭемыр Беиеи; Оҭҳаратәи алхратә ҭыԥ хада №14 ала Жәлар Реизара адепутатрахь кандидатцәас иқәгылоуп Робесҭан Габлиеи Алмасхан Барцыци; Гәдоуҭатәи алхратә ҭыԥ хада №18 ала - Асҭамыр Ахбеи Алхас Ҳагбеи; Кындыӷтәи алхратә ҭыԥ хада №31 ала - Аидар Кәыҵниа, Гарри Кокаиа, Џьансыхә Адлеиба.
Аԥсны Жәлар Реизарахь алхрақәа мҩаԥысуеит ԥхынгәы 12 рзы иҭацәыз амандатқәа ԥшьба рахь - атәыла ахадас иалырхыз Аслан Бжьаниа, аԥыза-министрс иҟарҵаз Александр Анқәаб, Аҩнуҵҟатәи аусқәа рминистрс иҟарҵаз Дмитри Дбар, Гагра араион ахадас иҟарҵаз Иури Хагәышь рҭыԥқәа рахь.
Иара убас шәаԥхьар ҟалоит:
Аԥсны АКХ аҟны ирҳәеит Апарламент ахь алхыҩцәа рааишьа шыҟоу